钦定古今图书集成/理学汇编/学行典/第157卷 > 薛瑄读书录 > 《诸儒》
## 钦定古今图书集成/理学汇编/学行典/第157卷 > 薛瑄读书录 > 《诸儒》

孟子之后，知王霸之分者《董子》。　《董子》曰：“尊孔氏者
黜百家。”若尊孔氏，又信百家，必不能真尊孔氏矣。
汉四百年，识正学者董子。唐三百年，识正学者韩子。

《韩子》气质，明敏、刚正、乐易、宽厚，皆过于人，但生于

学绝道散之时，无所讲明切磋以底大就。使生宋时，
得与道学诸君子游，则其所立当不止是矣。　唐之
韩子，乃孟子以后绝无仅有之大儒。《原道》《原性》篇虽
“博爱三品”之语有未莹者，然大体明白纯正，程子所
深许，朱子又为考正其书，诚非浅末者可得而窥也后学因见朱子兼论其得失，而不知此乃责备贤者
之意，遂妄论前贤，若不屑为者，其可谓不知量也甚
矣！　当《韩子》之时，异端显行，百家并倡，孰知尧、舜、禹、
汤、文、武、周公、孔子、孟轲为相传之正统？“又孰知孟轲
氏没而不得其传？又孰知仁义道德合而言之，又孰
知人性有五而情有七？又孰知尊孟氏之功不在禹
下？又孰敢排斥释氏，滨于死而不顾？”若此之类，大纲
大节，皆韩子得之遗经，发之身心，见诸事业，而伊、洛
真儒之所称许而推重者也。后学因见先儒有责备
之言，遂剿拾其说，妄议韩子，若不足学者。设使此辈
生韩子之时，无先觉以启其迷，无定论以一其志，吾
见沦于流俗，惑于异端之不暇，又安敢窥韩子之门
墙哉？故论韩子之得失，在周、程、张、朱数君子则可，苟
未及数君子，皆当自责自求，殆未可轻加诋议，以取
僭妄之罪也。　昔周子惟程珦知之，宜其生。二程为
学道之宗也。　理气岂可图，而周子图之，非超然有
得于图之表者不能知。程子终身不以示人者，其意
微矣。　朱子作《濂溪赞》，其曰“风月无边”，以言乎远，则
不御也；其曰“庭草交翠”，以言乎近则静而正也。其曰：
“书不尽言，图不尽意”，此理之微妙，诚有非图书所能
尽者。　周子之学，当时无知者。《太极图说通书》传之
程子，程子以其理微，不以语学者，至朱子始发明之。
然能因朱子之言，以求周子之学者，亦未易得也。
宋道学诸君子，有功于天下万世，不可胜言。如性之
一字，自孟子以后，荀、扬以来，或以为恶，或以为善恶
混，议论纷然不决，天下学者莫知所从。至于程子“性
即理也”之言出，然后知性本善而无恶。张子气质之
论明，然后知性有不善者，乃气质之性，非本然之性
也。由是性之一字大明于世，而无复异议者，其功大
矣。自孟子之后，汉、唐以及五代之闲，异端与“吾道争
为长雄，至于读圣人之书，游圣人之门，以儒自鸣者，
犹匍匐而归之，况其馀乎？”独唐之韩子，不顾侮笑，力
救其失，而一齐众楚，犹莫之能胜也。至宋道学诸君
子出，直𢭏异端之巢穴，辨其毫厘似是之非，由是邪
正之分，昭然若睹黑白，虽未得悉绝其道，无使并行。
然吾道既明如精金，而不得淆以铅锡，明珠，而不得
混以鱼目。彼虽援引比附，亦无自而入也。是以庠序
育才，科举取士，讲学命词，粹然一出于尧、舜、禹、汤、文、
武、周公、孔子、颜、曾、思、孟之正，绝口于异端之教，是皆
道学诸君子距邪闲正之功也。呜呼！盛哉！　发明《大
易》象数之原，始于邵子，继之者朱子也。　周、程、张、朱
有大功于天下万世，不可胜言。于千馀年俗学异端，
淆乱驳杂中，剔拨出《四书》来表章发明，遂使圣学晦
而复明，大道绝而复续，粲然各为全书，流布四海，而
俗学异端之说，自不得以干正，其功大矣。　濂、洛、关、
闽数君子，虽所学成就不同，要皆有大功于圣门者
也。　朱子之后，大儒真西山《大学衍义》有补于治道。

自朱子没，而道之所寄，不越乎言语文辞之闲，能

因文辞而得朱子之心学者，许鲁斋一人而已。　许
鲁斋自谓学孔子，观其去就从容而无所系累，真仕
止久速之气象也。　许鲁斋余诚实仰慕，窃不自揆，
妄为之言曰：“其质粹，其识高，其学纯，其行笃，其教人
有序，其条理精密，其规模广大，其胸次洒落，其志量
弘毅，又不为浮靡无益之言，而有厌文弊从先进之
意。”朱子之后一人而已。